প্রেম-বিকার

**কোর্টশিপ ডিসঅর্ডার** হল যৌনবিদ্যার একটি তাত্ত্বিক গঠন যা কার্ট ফ্রুন্ড দ্বারা বিকাশ লাভ করে এবং যেখানে কিছু নির্দিষ্ট যৌন বিকৃতিকে মানুষের মধ্যে অস্বাভাবিক প্রেম প্রকাশের নির্দিষ্ট উদাহরণ হিসাবে দেখা হয়।  নির্দিষ্ট যৌন বিকৃতিগুলি হল বায়াসটোফিলিয়া (প্যারাফিলিক ধর্ষণ ), প্রদর্শনীবাদ, ফ্রোটিউরিজম, টেলিফোন স্ক্যাটোলজিয়া এবং ভয়েউরিজম । *প্রেম-বিরোধের অনুমান* অনুসারে, মানুষের মধ্যে একটি প্রজাতি-সাধারণ প্রেম-প্রবৃত্তি প্রক্রিয়া রয়েছে যা চারটি পর্যায় নিয়ে গঠিত, এবং বিভিন্ন পর্যায়ের অসঙ্গতিগুলির ফলে এই প্যারাফিলিক যৌন আগ্রহগুলির মধ্যে একটি দেখা দেয়। তত্ত্ব অনুসারে, স্বাধীন যৌনবিকৃতি হওয়ার পরিবর্তে, এই যৌন আগ্রহগুলি একটি একক অন্তর্নিহিত ব্যাধির স্বতন্ত্র লক্ষণ। 

## প্রেম-বিকার অনুমান
*প্রেম বিকার অনুমান* অনুযায়ী, মানুষের মধ্যে একটি প্রজাতি-নির্দিষ্ট প্রেম প্রক্রিয়া রয়েছে যা চারটি পর্যায় নিয়ে গঠিত। এই পর্যায়গুলো হলো: "(১) সম্ভাব্য যৌন সঙ্গী অনুসন্ধান ও মূল্যায়ন করা; (২) সেই সঙ্গীদের সঙ্গে প্রাথমিক অ-স্পর্শমূলক যোগাযোগ করা, যেমন তাদের দিকে তাকিয়ে হেসে ফেলা ও কথা বলা; (৩) স্পর্শমূলক যোগাযোগ করা, যেমন আলিঙ্গন করা বা আদর করা; (৪) এবং এরপর যৌন সম্পর্ক স্থাপন করা।"

এই পর্যায়গুলোর সঙ্গে যৌনবিকৃতিগুলোর সম্পর্ক প্রথম বর্ণনা করেন এই তত্ত্বের প্রবর্তক কার্ট ফ্রুন্ড, যিনি ব্যাখ্যা করেন যে: প্রেমের অনুসন্ধান পর্যায়ে বিঘ্ন ঘটলে তা ভয়েরিজম (অন্যকে গোপনে দেখা) হিসেবে প্রকাশ পায়; প্রাথমিক অ-স্পর্শমূলক পর্যায়ে বিঘ্ন ঘটলে তা প্রদর্শনীবাদ (নিজেকে প্রকাশ করা) বা টেলিফোন স্ক্যাটোলজিয়া (ফোনে অশালীন কথা বলা)-এর মাধ্যমে প্রকাশ পায়; স্পর্শমূলক পর্যায়ে বিঘ্ন ঘটলে তা স্পর্শ-প্রীতি বা ফ্রোটিউরিজম (জনসমাগমে অন্যকে স্পর্শ করার প্রবণতা)-এর মাধ্যমে প্রকাশ পায়; এবং প্রণয় আচরণের পর্যায়গুলোর অনুপস্থিতি প্যারাফিলিক ধর্ষণ (অর্থাৎ বায়াসটোফিলিয়া) হিসেবে প্রকাশ পায়। ফ্রুন্ড-এর মতে, এই যৌনবিকৃতিগুলোকে “যৌন সম্পর্কের চারটি পর্যায়ের মধ্যে একটির এমনভাবে তীব্র ও বিকৃত রূপ হিসেবে ধরা যেতে পারে, যা স্বাভাবিক আচরণের এক ব্যঙ্গচিত্রের মতো মনে হয়, যেখানে বাকি পর্যায়গুলো হয় পুরোপুরি বাদ পড়ে যায় অথবা কেবলমাত্র অবশিষ্ট আকারে থেকে যায়।”

ফ্রুন্ড আরও উল্লেখ করেন যে ত্রয়ীবাদ (একটি প্যারাফিলিয়া যেখানে কেউ তার যৌন বা রোমান্টিক সঙ্গীকে তৃতীয় ব্যক্তির সঙ্গে যৌন সম্পর্কে লিপ্ত হতে দেখা উপভোগ করে, সাধারণত তৃতীয় ব্যক্তি বিষয়টি জানে না) এটিও একটি প্রেম বিকার হতে পারে, যেখানে ত্রয়ীবাদ-কে ভয়েরিজম-এর একটি রূপ হিসেবে দেখা হয়।

উপযুক্ত আচরণ সামাজিক ও সাংস্কৃতিক প্রেক্ষাপটের উপর নির্ভর করে, যার মধ্যে সময় ও স্থান অন্তর্ভুক্ত। কিছু আচরণ অধিকাংশ পরিস্থিতিতে অগ্রহণযোগ্য হলেও, যেমন সর্বসমক্ষে নগ্নতা বা নর্তকদের মধ্যে যৌন স্পর্শ, তা কার্নিভাল বা মার্ডি গ্রাস-এর মতো উৎসবের সময় গ্রহণযোগ্য বা এমনকি উৎসাহিতও হতে পারে। যেখানে এ ধরনের সাংস্কৃতিক উৎসব প্রণয় আচরণের মানদণ্ড পরিবর্তন করে, সেখানে প্রণয় বিকারের লক্ষণগুলো আড়াল হতে পারে বা পরিবর্তিত হতে পারে।

## তত্ত্বের প্রমাণ ও গ্রহণযোগ্যতা
প্রেম-বিকার বর্ণালির মধ্যে অন্তর্ভুক্ত যৌনবিকৃতিগুলি একে অপরের সঙ্গে এমনভাবে সহাবস্থান করে যা প্রেম-বিকার বর্ণালির বাইরে থাকা যৌনবিকৃতিগুলির তুলনায় অনেক বেশি ঘন ঘন ঘটে। প্রেম-বিকার মডেলটি পুরুষদের ক্ষেত্রে এই সহাবস্থানের ব্যাখ্যা দিতে এসব যৌনবিকৃতিগুলির জন্য একটি অন্তর্নিহিত সাধারণ কারণ নির্দেশ করে।

প্রেম-বিকারকে যৌন বিজ্ঞানী ও ফরেনসিক বিজ্ঞানীরা যৌনবিকৃতিগুলির অন্যতম প্রধান মডেল হিসেবে ব্যাপকভাবে উদ্ধৃত করেছেন। মার্ফি এবং পেইজ লিখেছেন যে, "ফ্রুন্ড-এর ‘প্রেম-বিকার তত্ত্ব’ হলো প্রদর্শনীবাদ-এর জন্য একমাত্র নির্দিষ্ট তত্ত্বগুলোর একটি।” ল্যাভিন (২০০৮)-এর মতে, “ফ্রুন্ড-এর তত্ত্ব, অন্যদের তুলনায় আরও স্পষ্টভাবে দেখায় যে কর্মকাণ্ডের বিন্যাসের (ordering of activities) রোগসম্পর্কিত তাৎপর্য রয়েছে।”

যৌনবিকৃতিগুলির আরেকটি তাত্ত্বিক শ্রেণিবিন্যাস প্রস্তাব করেন জন মোনেইয়, যিনি প্যারাফিলিক আগ্রহের পরিসরকে লাভম্যাপস হিসেবে বর্ণনা করেছিলেন।

## আরও দেখুন
*জন হিঙ্কলি জুনিয়র
## তথ্যসূত্র

বিষয়শ্রেণী:আন্তঃব্যক্তিক সম্পর্ক
বিষয়শ্রেণী:প্রদর্শনবৃত্তি
বিষয়শ্রেণী:যৌন ফেটিশবাদ
বিষয়শ্রেণী:যৌনতা ও সমাজ
বিষয়শ্রেণী:যৌন স্যাডিজম